ג'ף דאוטין הבן

**ג'פרי לי דאוטין הבן** (באנגלית: **Jeffrey Lee Dowtin Junior**; נולד ב-10 במאי 1997) הוא כדורסלן אמריקאי המשחק בעמדת הרכז במכבי תל אביב מליגת העל בכדורסל והיורוליג.

## קריירה בתיכון ובמכללות
דאוטין נולד באפר מרלבורו שבמרילנד ולמד בבית הספר התיכון מכללת סנט ג'ון שבוושינגטון די. סי., שם רשם 15.3 נקודות וחמישה אסיסטים בממוצע למשחק בעונתו האחרונה ונבחר לחמישייה השנייה של העונה של הוושינגטון פוסט ולחמישיית העונה של DCSAA ו-WCAC. הוא דורג על ידי ESPN כרכז ה-43 בטיבו ועל ידי 247Sports כקומבו גארד ה-22 בכל ארצות הברית במחזור 2016, והתחייב לשחק כדורסל מכללות באוניברסיטת רוד איילנד, על אף הצעות בין היתר מאוניברסיטת ראטגרס ודה פול.

בעונת 2016/17 העמיד דאוטין ממוצעים של 5.5 נקודות, 1.5 ריבאונדים ו-2.2 אסיסטים ונבחר לחמישיית הרוקיז של העונה באזור האטלנטיק 10. בסיבוב הראשון של טורניר אליפות המכללות בכדורסל באותה עונה הוא קלע שיא קריירה של 23 נקודות בניצחון 84–72 על אוניברסיטת קרייטון המדורגת שישית.

בעונה הבאה העלה דאוטין את ממוצעיו ל-9.6 נקודות, 3.1 ריבאונדים ו-5.6 אסיסטים למשחק, ובעונתו השלישית רשם 15.3 נקודות, 3.4 ריבאונדים, 3.7 אסיסטים ו-1.4 חטיפות למשחק. בעונתו האחרונה נבחר דאוטין לחמישיית העונה השלישית באטלנטיק 10 לאחר שהעמיד ממוצעים של 13.9 נקודות, 3.5 ריבאונדים, 3.2 אסיסטים ו-1.3 חטיפות למשחק.

## קריירה מקצועית
ב-19 בדצמבר 2020, לאחר שלא נבחר בדראפט ה-NBA 2020, חתם דאוטין על חוזה אימונים לעשרה ימים עם אורלנדו מג'יק, אך חוזהו בוטל באותו היום. ב-24 בינואר 2021 הוא חתם בלייקלנד מג'יק, קבוצת ליגת הפיתוח של אורלנדו, וב-15 משחקים במדיה רשם 6.5 נקודות, 1.6 ריבאונדים ו-2.5 אסיסטים ב-19.8 דקות בממוצע למשחק, וזכה עימה באליפות הליגה.

ב-8 בספטמבר 2021 חתם דאוטין באורלנדו מג'יק, אך שוחרר בסוף מחנה האימונים. ב-18 באוקטובר הוא הוחתם בידי גולדן סטייט ווריורס, ומאוחר יותר חתם על חוזה דו-כיווני עם קבוצת ליגת הפיתוח שלהם סנטה קרוז ווריורס. ב-2 בינואר 2022 הוא שוחרר.

ב-7 בינואר 2022 חתם דאוטין על חוזה לעשרה ימים עם מילווקי באקס, וב-12 בינואר נשלח לקבוצת ליגת הפיתוח שלה ויסקונסין הרד לאחר הופעה אחת במדי הבאקס ב-NBA.

ב-19 בינואר 2022 נרכש דאוטין מחדש על ידי לייקלנד מג'יק. הוא שוחרר מהקבוצה ב-28 בינואר, אך נרכש מחדש ב-1 בפברואר. ב-22 במרץ הוא חתם על חוזה ל-10 ימים עם אורלנדו מג'יק, וב-1 באפריל נרכש מחדש על ידי לייקלנד.

בליגת הקיץ של ה-NBA לשנת 2022 שיחק דאוטין במדי טורונטו ראפטורס, וב-19 ביולי 2022 חתם על חוזה דו-כיווני בקבוצה. ב-22 ביולי 2023 הוא חתם על חוזה סטנדרטי עם הראפטורס, שבוטל ב-20 באוקטובר.

ב-2 בנובמבר 2023 הצטרף דאוטין לדלאוור בלו קואוטס בתמורה לזכויות על מאק מקלאנג, וב-2 במרץ 2024 חתם על חוזה דו-כיווני עם קבוצת האם שלה ב-NBA, פילדלפיה 76'. ב-4 באפריל הוא חתם על חוזה סטנדרטי עם הסיקסרס. ב-22 ביולי 2024 חתם דאוטין על חוזה דו-כיווני נוסף עם הסיקסרס. ב-9 באפריל 2025 הוא קלע שיא קריירה של 30 נקודות בניצחון 122–103 על וושינגטון ויזארדס.

ב-5 באוגוסט 2025 חתם דאוטין לשנתיים במכבי תל אביב מליגת העל בכדורסל והיורוליג.

## קריירה בנבחרת הלאומית
בפברואר 2024 שיחק דאוטין במדי נבחרת ארצות הברית בכדורסל בצמד המשחקים נגד  במסגרת מוקדמות אליפות האמריקות בכדורסל 2025.

## קישורים חיצוניים

*פרופיל, באתר פיב"א
*

## הערות שוליים

קטגוריה:אמריקאים ילידי מרילנד
קטגוריה:כדורסלנים אמריקאים
קטגוריה:מרילנד: כדורסלנים
קטגוריה:כדורסלני אוניברסיטת רוד איילנד
קטגוריה:שחקני NBA שלא נבחרו בדראפט
קטגוריה:כדורסלני לייקלנד מג'יק
קטגוריה:כדורסלני גולדן סטייט ווריורס
קטגוריה:כדורסלני סנטה קרוז ווריורס
קטגוריה:כדורסלני מילווקי באקס
קטגוריה:כדורסלני ויסקונסין הרד
קטגוריה:כדורסלני אורלנדו מג'יק
קטגוריה:כדורסלני טורונטו ראפטורס
קטגוריה:כדורסלני ראפטורס 905
קטגוריה:כדורסלני דלאוור בלו קואוטס
קטגוריה:כדורסלני פילדלפיה 76'
קטגוריה:כדורסלני מכבי תל אביב
קטגוריה:כדורסלני נבחרת ארצות הברית
קטגוריה:ספורטאים אמריקאים בישראל
קטגוריה:אמריקאים שנולדו ב-1997